送傅越石都官歸越州待闕
作者：梅堯臣
朝代：宋

paragraphs: 越客舟從真定至，夜夜鏡湖生夢寐。
曉度吳江百尺船，洗眼重看會稽翠。
買臣負薪樵徑荒，伯鸞賃舂苔臼棄。
綠橘黄柑带葉收，白粳紫蟹侵霜饋。
食蟹易美粳易飽，綠橘佐酒柑佐醉。
莫論仕宦遠與近，布袍練袍何所利。
君恬不忍乞丐爲，且返故廬聊以遲。